Botha van Oscar-saak verwyder - Maroela Media
Ao. Hilton Botha van die polisie is as hoof ondersoekbeampte in die moordsaak teen die Paralimpiese atleet, Oscar Pistorius, verwyder.
"Die ondersoekspan sal nou lt.gen. Vineshkumar Moonoo, afdelingskommissaris van speurdienste, gelei word," het Riah Phiyega, nasionale kommissaris van die polisie, gesê. "Die Suid-Afrikaanse Polisiediens posisioneer homself vir die langtermyn ondersoek in die saak."
"Gegewe die belangrikheid en erns van die saak, het ek besluit om hierdie belangrike ondersoek onder die leierskap van lt.gen. Moonoo te plaas."
Die polisie het vroeër bevestig dat Botha in sewe sake van poging tot moord ondersoek word. Phiyega sê haar kantoor was bewus van die gebeure wat in 2011 plaasgevind het, en waaraan Botha verbind word. Die klagtes teen Botha is vroeër voorlopig deur die Nasionale Openbare Vervolgingsgesag (NPA) teen Botha onttrek.
"Totdat die aanvanklike ondersoek afgehandel is, is die die NPA genader om 'n besluit te maak. Uitsluitsel is gister [Woensdag] ontvang en dit het tot dié aankondiging gelei," het sy gesê.
Die polisie het vroeër gesê Botha het glo skote op 'n minibus afgevuur terwyl hulle die voertuig probeer aftrek het. Daar was sewe mense in die voertuig.
Pistorius word van die moord op sy vriendin, Reeva Steenkamp, aangekla. Sy het verlede week in 'n skietvoorval in sy huis gesterf. Hy ontken dat hy haar met voorbedagte rade geskiet het, en voer aan dat hy gedink het daar was 'n inbreker in die huis. Botha het, as ondersoekbeampte in die saak, hierdie week teen Pistorius in sy borgaansoek getuig.